b'\n_START_ARTICLE_\nLo\xc4\x8dil bom peno od valov\n_START_SECTION_\nVsebina\n_START_PARAGRAPH_\nRoman se dogaja med prvo svetovno vojno v Pomurju. Elica Sre\xc5\xa1 je samska 22-letnica (skoraj 23), ki si v svojem \xc5\xbeivljenju ne \xc5\xbeeli mo\xc5\xa1kega. Nekega dne je umrla grofi\xc4\x8dna Teodora in navada je, da jo na pogrebu spremlja sprevod devic oble\xc4\x8denih v belo. Elica sprva ni \xc5\xbeelela iti, toda zaradi nenavadnih sanj je vseeno \xc5\xa1la. Tam se je vanjo zagledal 12 let starej\xc5\xa1i Ivan Spransky, ki jo je tudi del poti spremljal domov in se je z njo tudi zelo zbli\xc5\xbeal. Obe z materjo, s katero je Elica \xc5\xbeivela, je obiskoval ve\xc4\x8d nedelj in v tem \xc4\x8dasu se je Elica tudi vanj zaljubila._NEWLINE_Pred poroko ji je Ivan predstavil del\xc4\x8dek poslov, s katerimi se je ukvarjal. Uradno je bil nadzornik na Muri, neuradno pa je premo\xc5\xbeenje kopi\xc4\x8dil z izkori\xc5\xa1\xc4\x8danjem zlatarjev, s tihotapljenjem in s podobnimi dejavnostmi. Elica in Ivan sta se poro\xc4\x8dila in preselila v veliko hi\xc5\xa1o v Soboti, kjer sta imela tudi hi\xc5\xa1no pomo\xc4\x8dnico Roso. Elica se je po\xc4\x8dasi privajala na novo okolje, saj je zdaj morala biti gospa, ki bo Ivanu v ponos. Rodil se jima je sin Julian. Mo\xc5\xbe se je do nje obna\xc5\xa1al vedno bolj ukazovalno, odlo\xc4\x8dno, velikokrat se je o skupnih stvareh odlo\xc4\x8dal, ne da bi jo sploh kaj vpra\xc5\xa1al. Skrivnostna je bila tudi njegova preteklost, saj so ljudje govorili, da je \xc5\xbee bil poro\xc4\x8den in da je rad zapeljeval dekleta. To se je potrdilo, ko ji je mati povedala, da jo je obiskala bera\xc4\x8dica. Trdila je, da je poro\xc4\x8dena z Ivanom, vendar jo je po letu dni zakona zavrgel, ker mu ni mogla roditi otrok. Zdaj ga je iskala \xc5\xbee devet let, kot dokaz pa je s sabo nosila poro\xc4\x8dne \xc4\x8devlje. Ivan je zaradi te gro\xc5\xbenje dal zastra\xc5\xbeiti hi\xc5\xa1o v Soboti, nesre\xc4\x8dno bera\xc4\x8dico pa so \xc4\x8dez \xc4\x8das na\xc5\xa1li mrtvo. V Soboti je kot kavarni\xc5\xa1ki pianist delal tudi Simon Lenhardt. Ker ga je njegov tast sovra\xc5\xbeil, je pri \xc5\xbeupanu dosegel, da so ga vpoklicali v vojsko, kar je pomenilo zanesljivo smrt. Pred odhodom je pripravil v gostilni zadnji koncert, na katerega je lahko pri\xc5\xa1el kdorkoli. Za gospe prisotnost ni bila primerna, vendar je Elica vseeno \xc5\xa1la. Ivan jo je sredi no\xc4\x8di nasilno odpeljal domov, od takrat naprej pa je bila zastra\xc5\xbeena 24 ur na dan._NEWLINE_Stra\xc5\xbear pri Spranskih je bil Andi, ki je spal na posestvu. Elica se ga je sprva izogibala, pozneje pa sta se za\xc4\x8dela zbli\xc5\xbeevati. Peljal jo je na Muro, pogosto sta \xc5\xa1la jezdit na Raki\xc4\x8dan in njun odnos je postal vse globlji. To je odkrila gospodinja Rosa, ki je to povedala Ivanu, ta pa je dal Andija aretirati in pretepsti, pri \xc4\x8demer je skoraj umrl. Po okrevanju je Elici poslal sporo\xc4\x8dilo, da lahko skupaj pobegneta, vendar se bo ta prilo\xc5\xbenost ponudila samo enkrat. Prilo\xc5\xbenost se je ponudila pred ma\xc5\xa1o in Elica je res pobegnila z Andijem, toda sina je pustila, \xc4\x8deprav s te\xc5\xbekim srcem, pri Ivanu.'